ย้ำให้กระทรวงมหาดไทย ประสานกรุงเทพมหานคร กระทรวงการพัฒนาสังคมและความมั่นคงของมนุษย์ ช่วยดูแลคนเร่ร่อน
พลโท คงชีพ ตันตระวาณิชย์ โฆษกประจำรองนายกรัฐมนตรี เปิดเผยว่า พลเอก ประวิตร วงษ์สุวรรณ รองนายกรัฐมนตรี กำชับกระทรวงมหาดไทยและให้ประสานกรุงเทพมหานคร จัดตั้งพื้นที่พักแยกรักษาตัว ( Community Isolation / CI ) เพื่อช่วยเหลือดูแลผู้ป่วยสีเขียวในชุมชนต่างๆให้ครอบคลุมทุกจังหวัดเป็นการเร่งด่วน โดยเฉพาะพื้นที่กรุงเทพมหานคร ต้องเร่งจัดหาพื้นที่พักแยกรักษาตัว ให้ได้อย่างน้อย 1 แห่งในทุกเขต รวมทั้งให้เปิดพื้นที่พักคอยดูแลและคัดแยกผู้ป่วยติดเชื้อในทุกชุมชนที่ร้องขอการสนับสนุนมากขึ้น พร้อมกันนี้ ยังขอให้กระทรวงมหาดไทย ประสานกับกระทรวงการพัฒนาสังคมและความมั่นคงของมนุษย์ รวมทั้งตำรวจ ร่วมกันลงพื้นที่ไปช่วยเหลือดูแลคนเร่ร่อน คนด้อยโอกาสในกรุงเทพมหานคร นำเข้าพื้นที่ควบคุมโรคดูแลคุณภาพชีวิต เพื่อไม่ให้เกิดปัญหาการติดกระจายเชื้อหรือเจ็บป่วยถึงชีวิตในที่สาธารณะพลเอก ประวิตร ยังย้ำฝ่ายปกครองประสานขอให้กรุงเทพมหานคร โดยเขตต่างๆ เป็นหลักตอบสนองประชาชนต่อสถานการณ์วิกฤตการแพร่ระบาดของโรคและประสานการทำงานกับทุกส่วนราชการในพื้นที่อย่างใกล้ชิดมากขึ้น พร้อมลงพื้นที่ทำความเข้าใจกับประชาชน เพื่อให้การสนับสนุนและช่วยเหลือดูแลกันและกัน ในการจำกัดและควบคุมการแพร่ระบาดของโรคให้ได้โดยเร็ว